
Uznesenie Okresný súd Námestovo vo veci nedobrovoľnej hospitalizácie: A. B., nar. XX.XX.XXXX, trvale bytom C. XXX, za účasti Hornooravskej nemocnice s poliklinikou Trstená, so sídlom Mieru 549/16, Trstená, v konaní o vyslovenie prípustnosti prevzatia a držania v zdravotníckom zariadení, takto rozhodol: I. Konanie z a s t a v u j e. II. Žiaden z účastníkov n e m á nárok na náhradu trov konania. odôvodnenie: 1. Hornooravská nemocnica s poliklinikou Trstená, psychiatrické oddelenie, oznámila súdu prostredníctvom e-mailu zo dňa 10.01.2025, že dňa 10.01.2025 o 11:39 hod. bola do ich zariadenia umiestnená pacientka A. B., nar. XX.XX.XXXX, trvale bytom C. XXX, bez jej súhlasu. 2. Súd uznesením č.k. 3Pu/1/2025-5 zo dňa 13.01.2025 podľa § 254 ods. 2 Zákona č. 161/2015 Z.z. Civilný mimosporový poriadok (ďalej len „CMP“) začal konanie o prípustnosti jej prevzatia a držania v ústave zdravotníckej starostlivosti. 3. Uznesením č.k. 3Pu/1/2025-10 zo dňa 15.01.2025 súd rozhodol, že prevzatie do zdravotníckeho zariadenia bolo zo zákonných dôvodov. 4. Hornooravská nemocnica s poliklinikou Trstená prípisom doručeným súdu dňa 28.01.2025 oznámila, že A. B. dňa 13.01.2025 o 14:50 hod. dodatočne podpísala súhlas s hospitalizáciou. Uviedli, že menovaná bola na psychiatrickom oddelení hospitalizovaná od 10.01.2025 do 13.01.2025, kedy bola akútne preložená do JIS interného oddelenia, pre doriešenie aktuálneho somatického stavu. 5. Podľa § 265 Zákona č. 161/2015 Z. z. Civilný mimosporový poriadok (ďalej len „CMP“), po právoplatnosti uznesenia, ktorým súd vyslovil, že prevzatie umiestneného do zdravotníckeho zariadenia bolo prípustné, pokračuje súd v konaní o prípustnosti držania v zdravotníckom zariadení. 6. Podľa § 2 ods. 1 CMP, na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 7. Podľa § 161 ods. 1 zákona č. 160/2015 Z. z. Civilný sporový poriadok (ďalej len „CSP“), ak tento zákon neustanovuje inak, súd kedykoľvek počas konania prihliada na to, či sú splnené podmienky, za ktorých môže konať a rozhodnúť (ďalej len „procesné podmienky“). 8. Podľa § 161 ods. 2 CSP, ak ide o nedostatok procesnej podmienky, ktorý nemožno odstrániť, súd konanie zastaví.
9. Podmienkou pokračovania súdneho konania vedeného tunajším súdom pod sp. zn. 3Pu/1/2025 (t.j. v súvislosti s hospitalizáciou umiestnenej zo dňa 10.01.2025 na psychiatrickom oddelení Hornooravskej nemocnice s poliklinikou Trstená) je nedobrovoľná hospitalizácia umiestnenej v tomto zdravotníckom zariadení. Nedobrovoľná hospitalizácia umiestnenej bola ukončená, keďže menovaná dňa 13.01.2025 o 14:45 hod. súhlas s hospitalizáciou dodatočne podpísala, navyše dňa 13.01.2025 bola následne akútne preložená na JIS interného oddelenia pre doriešenie aktuálneho somatického stavu. Keďže vyššie uvedená podmienka súdneho konania vedeného tunajším súdom pod sp. zn. 3Pu/1/2025 splnená nie je (t.j. umiestnená nie je ďalej hospitalizovaná na psychiatrickom oddelení HNsP Trstená z dôvodu predloženia na JIS interného oddelenia a zároveň dodatočne podpísala súhlas s hospitalizáciou), súd konanie vedené pod sp. zn. 3Pu/1/2025 zastavil, pretože odpadli dôvody na pokračovanie v tomto konaní podľa § 265 CMP. 10. Súd konanie s poukazom na nedostatok procesnej podmienky, ktorý nemožno odstrániť podľa § 161 ods. 2 CSP, zastavil. 11. O trovách konania súd rozhodol podľa § 52 CMP tak, že žiadnemu z účastníkov nepriznal nárok na náhradu trov konania, pretože žiadnemu z účastníkov trovy konania nevznikli. Poučenie: Proti tomuto uzneseniu možno podať odvolanie v lehote 15 dní odo dňa jeho doručenia na Okresnom súde Námestovo, písomne, v dvoch vyhotoveniach. V odvolaní sa popri všeobecných náležitostiach podania (§ 127 ods. 1 a 2 CSP), t.j. ktorému súdu je určené, kto ho robí, ktorej veci sa týka, čo sa ním sleduje a podpis, uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Ak ide o podanie urobené v prebiehajúcom konaní, náležitosťou podania je aj uvedenie spisovej značky tohto konania. Podľa § 365 ods. 1 CSP odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Podľa § 62 ods. 1 CMP odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Podľa § 62 ods. 2 CMP odvolacie dôvody možno meniť a dopĺňať až do rozhodnutia o odvolaní. Podľa § 63 CMP v odvolacom konaní možno uvádzať nové skutkové tvrdenia a predkladať nové dôkazné návrhy.

